FI Euroopan unionin virallinen lehti L 105/1

KOMISSION DELEGOITU ASETUS (EU) 2018/631,

annettu 7 päivänä helmikuuta 2018,

Euroopan parlamentin ja neuvoston asetuksen (EU) 2017/625 täydentämisestä perustamalla Euroopan unionin vertailulaboratorioita kasvintuhoojia varten

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (1) ja erityisesti sen 92 artiklan 4 kohdan,

sekä katsoo seuraavaa:

(1) Toimivaltaisten viranomaisten edellytetään toteuttavan riittäviä ja nopeita toimenpiteitä Euroopan parlamentin ja neuvoston asetuksen (EU) 2016/2031 (2) 3 artiklassa tarkoitettuja karanteenituhoojia vastaan samoin kuin sellaisia kasvintuhoojia vastaan, jotka eivät sisälly unionikaranteenituhoojien luetteloon mutta jotka saattavat kyseisen asetuksen 30 artiklan 1 kohdan mukaisesti täyttää kyseiseen luetteloon sisällyttämisen edellytykset. Virallisen valvonnan ja muiden unionin lainsäädännön noudattamisen varmistavien virallisten toimien vaikuttavuus on olennaisen tärkeää tältä kannalta.

(2) Tämä vaikuttavuus riippuu asetuksen (EU) 2017/625 37 artiklan 1 kohdan mukaisesti nimettyjen virallisten laboratorioiden käyttämien analyysi-, testi- tai diagnoosimenetelmien ja kyseisten virallisten laboratorioiden suorittamien analyysien, testien ja diagnoosien tulosten laadusta, yhdenmukaisuudesta ja luotettavuudesta.

(3) Kyseiset menetelmät on pidettävä ajan tasalla ja niitä on tarvittaessa parannettava niillä tuotetun analyysi-, testi- ja diagnoositiedon laadun, yhdenmukaisuuden ja luotettavuuden varmistamiseksi.

(4) Aiempien tuholaisvahinkojen osalta toteutetut toimenpiteet osoittavat, että asetuksen (EU) 2017/625 37 artiklan mukaisesti nimetyt viralliset laboratoriot hyötyisivät koordinoinnista ja avusta, jotta voitaisiin parantaa ja edistää yhdenmukaisia käytäntöjä kyseisten virallisten laboratorioiden käyttämien analyysi-, testi- tai diagnoosimenetelmien kehittämisessä tai käytössä ja niiden tulosten tulkinnassa.

(5) Tämän vuoksi olisi perustettava Euroopan unionin vertailulaboratorioita edistämään analyysi-, testi- tai diagnoosimenetelmien parantamista ja yhdenmukaistamista, validoitujen menetelmien kehittämistä ja koordinoidun avun antamista kyseisille virallisille laboratorioille.

(6) Asianmukaisen erikoistumisen varmistamiseksi kutakin kasvintuhoojien luokkaa varten olisi perustettava oma Euroopan unionin vertailulaboratorionsa. Näissä luokissa olisi otettava huomioon kasvintuhoojien luonne ja biologia, joka ilmenee neuvoston direktiivin 2000/29/EY (3) liitteessä I olevassa A osassa ja liitteessä II olevassa A osassa esitetystä niiden luokittelusta. Tämä huomioon ottaen Euroopan unionin vertailulaboratorioita olisi perustettava seuraavia tuhoojien luokkia varten: hyönteiset ja punkit, ankeroiset, bakteerit, sienet ja munasienet sekä virukset, viroidit ja fytoplasmat (joka on päivitetty termi kyseisessä direktiivissä tarkoitetuille ”mykoplasmoille”),

ON HYVÄKSYNYT TÄMÄN ASETUKSEN:

1 artikla

Perustetaan Euroopan unionin vertailulaboratoriot asetuksen (EU) 2016/2031 3 artiklassa tarkoitettuja karanteenituhoojia varten samoin kuin sellaisia kasvintuhoojia varten, jotka eivät sisälly unionikaranteenituhoojien luetteloon mutta jotka saattavat kyseisen asetuksen 30 artiklan 1 kohdan mukaisesti täyttää kyseiseen luetteloon sisällyttämisen edellytykset, ja direktiivissä 2000/29/EY säädetyn luokituksen pohjalta:

a) Euroopan unionin vertailulaboratorio hyönteisiä ja punkkeja varten;

b) Euroopan unionin vertailulaboratorio ankeroisia varten;

c) Euroopan unionin vertailulaboratorio bakteereja varten;

d) Euroopan unionin vertailulaboratorio sieniä ja munasieniä varten;

e) Euroopan unionin vertailulaboratorio viruksia, viroideja ja fytoplasmoja varten.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä helmikuuta 2018. Komission puolesta Puheenjohtaja Jean-Claude JUNCKER

(1) EUVL L 95, 7.4.2017, s. 1.

(2) Euroopan parlamentin ja neuvoston asetus (EU) 2016/2031, annettu 26 päivänä lokakuuta 2016, kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta ja neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta (EUVL L 317, 23.11.2016, s. 4).

(3) Neuvoston direktiivi 2000/29/EY, annettu 8 päivänä toukokuuta 2000, kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä (EYVL L 169, 10.7.2000, s. 1).